钦定古今图书集成/明伦汇编/交谊典/第046卷 > 《礼记》 > 《表记》
## 钦定古今图书集成/明伦汇编/交谊典/第046卷 > 《礼记》 > 《表记》

子曰：“君子不以辞尽人，故天下有道则行有枝叶；天
下无道则辞有枝叶。是故君子于有丧者之侧，不能
赙焉，则不问其所费；于有病者之侧，不能馈焉，则不
问其所欲；有客不能馆则不问其所舍。故君子之接
如水，小人之接如醴。君子淡以成，小人甘以坏。《小雅》
曰：‘盗言孔甘，乱是用餤’。”

〈注〉“不问其所费”以下，皆辟有其言而无其实。水相得合而已，酒醴相得则败。淡无酸，酢少味也。接或为交，盗贼也。孔，甚也。餤，进也。〈疏〉此明君子之行，不可虚用其辞，不以辞尽人言不得以言辞之善，谓行亦尽善也。有道之世，其所行美好，似树干之外更有枝叶。无道之世，人不诚实，但言辞虚美。所引《诗巧言》刺幽王之诗，证“小人甘以坏。”〈集说〉《庄子》曰：“君子之交淡若水，小人之交甘若醴。君子淡以亲，小人甘以绝。”盖成则相亲，坏则相绝。其说正于此合。然庄子言交，此言接，何也？交言其情，接言其迹。石林叶氏曰：“君子以道义交，故其淡如水；小人以势利交，故其甘如醴。水淡而散于五味之合，则无不调，故曰‘淡以成。醴；而至于沈湎则败德，故曰‘甘以坏’’。”